text: চলে গেলেন অভিনেতা তাপস পাল - সম্ভাবনার পথ দেখায়
  Home / আন্তর্জাতিক / চলে গেলেন অভিনেতা তাপস পাল
  in আন্তর্জাতিক, বিনোদন, শীর্ষ খবর ফেব্রুয়ারি ১৮, ২০২০	0
  গণরায় নিউজ ডেস্ক :
  ভারতীয় বাংলা সিনেমার জনপ্রিয় অভিনেতা তাপস পাল আর নেই।
  মঙ্গলবার ভোররাত ৩টা ৩৫ মিনিটে মুম্বাইয়ে হৃদরোগে আক্রান্ত হয়ে শেষ নিঃশ্বাস ত্যাগ করেন বাংলা চলচ্চিত্রের এই অভিনেতা। মৃত্যুকালে তার বয়স হয়েছিল ৬১ বছর। খবর আনন্দবাজার পত্রিকা ও হিন্দুস্তান টাইমসের।
  জানা যায়, গত ২৮ জানুয়ারি মেয়ে সোহিনী পালের কাছে মুম্বাইয়ে গিয়েছিলেন অভিনেতা তাপস পাল। কিডনির চিকিৎসার জন্য ১ ফেব্রুয়ারি মার্কিন যুক্তরাষ্টে যাওয়ার কথা ছিল তাপস পালের। কিন্তু বিমান ধরার আগে অসুস্থ হয়ে পড়লে মুম্বাইয়ের বান্দ্রার একটি বেসরকারি হাসপাতালে ভর্তি করা হয়েছিল অভিনেতাকে।
  অবস্থার অবনতি ঘটলে এর পর ভেন্টিলেশনে রাখা হয়েছিল। কিন্তু শেষরক্ষা হলো না। অনেক দিন ধরেই স্নায়ুজনিত সমস্যায় ভুগছিলেন তিনি।
  প্রথম ছবি 'দাদার কীর্তির'সঙ্গেই দর্শক-সমালোচকদের মন জিতে নেন তিনি। এর পর আর পেছনে ফিরে তাকাতে হয়নি তাপস পালকে। তার অভিনীত উল্লেখযোগ্য ছবিগুলোর মধ্যে অন্যতম 'সাহেব', 'অনুরাগের ছোঁয়া', 'পারাবত প্রিয়া', 'উত্তরা', 'ভালোবাসা ভালোবাসা'।
  ১৯৮১ সালে 'সাহেব'ছবিতে দুর্দান্ত অভিনয়ের জন্য ফিল্মফেয়ার পুরস্কার পান তাপস পাল। বাংলার পাশাপাশি বেশ কিছু হিন্দি ছবিতেও তিনি অভিনয় করেছেন। ২০০৯ সালের লোকসভা নির্বাচনে কৃষ্ণনগর থেকে তৃণমূলের টিকিটে সাংসদ নির্বাচিত হয়েছিলেন তাপস পাল।